Πρωτοβουλία του Βασιλείου της Δανίας σχετικά με την έκδοση απόφασης του Συμβουλίου για την κοινή αξιοποίηση των αξιωματικών - συνδέσμων που τοποθετούνται στο εξωτερικό από τις υπηρεσίες επιβολής του νόμου των κρατών μελών

(2002/C 176/05)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 30 παράγραφος 1 στοιχεία α), β) και γ), το ίδιο άρθρο 30 παράγραφος 2 στοιχείο γ) και το άρθρο 34 παράγραφος 2 στοιχείο γ),

την πρωτοβουλία του Βασιλείου της Δανίας(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Κατά τη σύνοδο της 11ης και 12ης Δεκεμβρίου 1998, στη Βιέννη, το Ευρωπαϊκό Συμβούλιο ζήτησε να ενισχυθεί η δράση κατά του οργανωμένου εγκλήματος υπό το φως των νέων προοπτικών που διανοίγει η συνθήκη του Άμστερνταμ, μεταξύ δε άλλων η συνεργασία και οι κοινές πρωτοβουλίες ανταλλαγών αξιωματικών-συνδέσμων καθώς και αποσπάσεων, εντός της πρώτης πενταετίας που ακολουθεί την έναρξη ισχύος της συνθήκης του Άμστερνταμ, την 1η Μαΐου του 1999.

(2) Κατά τη σύνοδο της 15ης και 16ης Οκτωβρίου 1999, στο Τάμπερε, το Ευρωπαϊκό Συμβούλιο κάλεσε το Συμβούλιο και την Επιτροπή να προωθήσουν, σε στενή συνεργασία με το Ευρωπαϊκό Κοινοβούλιο, την πλήρη και άμεση εφαρμογή της συνθήκης του Άμστερνταμ, με βάση το σχέδιο δράσης που συμφωνήθηκε κατά τη σύνοδο του Ευρωπαϊκού Συμβουλίου της Βιέννης, της 11ης και 12ης Δεκεμβρίου 1998, καθώς και τις πολιτικές κατευθυντήριες γραμμές και συγκεκριμένους στόχους που συμφωνήθηκαν στο Τάμπερε.

(3) Κατά τη σύνοδο της 10ης και 11ης Δεκεμβρίου 1999, στο Ελσίνκι, το Ευρωπαϊκό Συμβούλιο παρότρυνε την Ευρωπαϊκή Ένωση να εντείνει τις προσπάθειές της στο διεθνές επίπεδο, με αναβάθμιση της συνεργασίας με τις τρίτες χώρες για μείωση της ζήτησης και προμήθειας ναρκωτικών, ως και στον τομέα της δικαιοσύνης και των εσωτερικών υποθέσεων. Επίσης, το Ευρωπαϊκό Συμβούλιο σημείωσε ότι θα χρησιμοποιηθούν οι συνδυασμένες προσπάθειες όλων των οικείων αρχών, με ιδιαίτερο ρόλο της Ευρωπόλ.

(4) Κατά τη σύνοδο της 14ης και 15ης Δεκεμβρίου 2001, στο Λάκεν, το Ευρωπαϊκό Συμβούλιο επιβεβαίωσε τις κατευθυντήριες γραμμές και στόχους που καθορίστηκαν στο Τάμπερε. Επίσης το Ευρωπαϊκό Συμβούλιο σημείωσε ότι πρέπει να δοθούν νέες ωθήσεις και προσανατολισμοί προκειμένου να καλυφθεί η καθυστέρηση σε ορισμένους τομείς.

(5) Στις 14 Οκτωβρίου 1996, το Συμβούλιο ενέκρινε, την κοινή δράση 96/602/ΔΕΥ σχετικά με κοινό πλαίσιο προσανατολισμού για τις πρωτοβουλίες των κρατών μελών όσον αφορά τους αξιωματικούς-συνδέσμους(3).

(6) Με γνώμονα την πείρα από την εφαρμογή της κοινής δράσης ως και των διατάξεων της συνθήκης του Άμστερνταμ που αφορούν την καταπολέμηση του διασυνοριακού εγκλήματος, πρέπει να ενισχυθεί και να αναπτυχθεί η συνεργασία επί της τοποθέτησης αξιωματικών-συνδέσμων σε τρίτες χώρες και σε διεθνείς οργανώσεις.

(7) Στο μέτρο που επιβάλλεται για την άσκηση των καθηκόντων που καθορίζονται στη σύμβαση Ευρωπόλ(4), η Ευρωπόλ μπορεί να συνάπτει και να διατηρεί σχέσεις συνεργασίας με τρίτες χώρες και με ξένες οργανώσεις.

(8) Η Ευρωπόλ έχει ήδη συνάψει και θα εξακολουθήσει να συνάπτει και να διατηρεί σχέσεις συνεργασίας με ευρύ φάσμα τρίτων χωρών ως και διεθνών οργανώσεων.

(9) Πρέπει να παρασχεθούν στην Ευρωπόλ η αναγκαία στήριξη και τα μέσα ώστε να δύναται να λειτουργήσει αποτελεσματικά ως βασικός άξονας της ευρωπαϊκής αστυνομικής συνεργασίας. Το Ευρωπαϊκό Συμβούλιο έχει τονίσει ότι η Ευρωπόλ διαδραματίζει κεντρικό ρόλο στη συνεργασία μεταξύ των αρχών των κρατών μελών για τη διερεύνηση του διασυνοριακού εγκλήματος, παρέχοντας υποστήριξη στην πρόληψη, ανάλυση και διερεύνηση του εγκλήματος σε επίπεδο Ένωσης.

(10) Πρέπει να παρασχεθεί στην Ευρωπόλ η ευκαιρία αξιοποίησης ως ένα βαθμό των στις τρίτες χώρες αξιωματικών-συνδέσμων των κρατών μελών, για ενίσχυση του ιδιαίτερου ρόλου της για την παροχή υπηρεσιακής υποστήριξης στις εθνικές αστυνομικές αρχές.

(11) Τα κράτη μέλη αναγνωρίζουν ότι υφίσταται ήδη εκτεταμένη συνεργασία μεταξύ των τοποθετημένων σε τρίτες χώρες και σε διεθνείς οργανώσεις αξιωματικών-συνδέσμων τους. Ωστόσο, πρέπει να ενισχυθούν ορισμένες πτυχές της μεταξύ αυτών των αξιωματικών-συνδέσμων συνεργασίας, για μέγιστη δυνατή αξιοποίηση των πόρων των κρατών μελών.

(12) Είναι απαραίτητη η ενίσχυση της συνεργασίας μεταξύ των κρατών μελών σ' αυτόν τον τομέα, προκειμένου να διευκολυνθεί η ανταλλαγή πληροφοριών με στόχο την καταπολέμηση του σοβαρού διασυνοριακού εγκλήματος.

(13) Τα κράτη μέλη αποδίδουν ιδιαίτερο βάρος στη συνεργασία για την καταπολέμηση του διασυνοριακού εγκλήματος, φρονώντας ότι η ενίσχυση της συνεργασίας επί της ανταλλαγής πληροφοριών θα επαυξήσει τις ικανότητες των εθνικών αρχών για αποτελεσματική αντιμετώπιση του εγκλήματος, και ότι κεντρικό ρόλο στο θέμα αυτό πρέπει να διαδραματίζει η Ευρωπόλ.

(14) Σκοπό της παρούσας απόφασης αποτελεί η ρύθμιση των θεμάτων καταπολέμησης του σοβαρού διασυνοριακού εγκλήματος. Ωστόσο, η απόφαση δεν καλύπτει τα θέματα ασύλου ή μετανάστευσης.

(15) Επιβάλλεται η περαιτέρω ανάπτυξη των διατάξεων της Σύμβασης εφαρμογής της Συμφωνίας του Σένγκεν, της 14ης Ιουνίου 1985, σχετικά με τη σταδιακή κατάργηση των ελέγχων στα κοινά σύνορα ("σύμβαση εφαρμογής της συμφωνίας του Σένγκεν")(5), που αφορούν την κοινή αξιοποίηση των αξιωματικών-συνδέσμων, με σκοπό την ενίσχυση της μεταξύ κρατών μελών συνεργασίας για την καταπολέμηση του διασυνοριακού εγκλήματος.

(16) Στις περιπτώσεις της Ισλανδίας και της Νορβηγίας, η παρούσα απόφαση, εξαιρέσει του άρθρου 9, αποτελεί περαιτέρω ανάπτυξη των διατάξεων του κεκτημένου Σένγκεν κατά τους όρους της συμφωνίας που συνήφθη μεταξύ του Συμβουλίου της Ευρωπαϊκής Ένωσης και της Δημοκρατίας της Ισλανδίας και του Βασιλείου της Νορβηγίας σχετικά με τη σύνδεση των εν λόγω χωρών προς τη θέση σε ισχύ, την εφαρμογή και την περαιτέρω ανάπτυξη του κεκτημένου Σένγκεν(6), οι οποίες εμπίπτουν στο πεδίο εφαρμογής του άρθρου 1 υπό στοιχείο Η της απόφασης 1999/437/ΕΚ, της 17ης Μαΐου 1999, του Συμβουλίου, που αφορά ορισμένους διακανονισμούς για την εφαρμογή της εν λόγω Συμφωνίας(7).

(17) Το Ηνωμένο Βασίλειο μετέχει στην παρούσα απόφαση σύμφωνα με το άρθρο 5 του πρωτοκόλλου για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, το οποίο είναι προσαρτημένο στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, ως και με το άρθρο 8 παράγραφος 2 της απόφασης 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν(8).

(18) Η Ιρλανδία μετέχει στην παρούσα απόφαση σύμφωνα με το άρθρο 5 του Πρωτοκόλλου για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, το οποίο είναι προσαρτημένο στη συνθήκη για την Ευρωπαϊκή Ένωση και στη Συνθήκη περί ιδρύσεως της Ευρωπαϊκής Κοινότητας, ως και με το άρθρο 6 παράγραφος 2 της απόφασης 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν(9),

ΑΠΟΦΑΣΙΖΕΙ:

Άρθρο 1

Ορισμός

1. Στην παρούσα απόφαση, ως "αξιωματικός-σύνδεσμος" νοείται ο εκπρόσωπος κράτους μέλους ο οποίος τοποθετείται σε μία ή περισσότερες τρίτες χώρες ή διεθνείς οργανώσεις με σκοπό την ανάπτυξη και διατήρηση επαφών με τις αρχές αυτών των χωρών ή οργανώσεων, με σκοπό την αποτροπή ή τη διερεύνηση εγκλημάτων.

2. Η παρούσα απόφαση δεν θίγει τα καθήκοντα που αναλαμβάνουν οι αξιωματικοί-σύνδεσμοι των κρατών μελών στα πλαίσια των αρμοδιοτήτων τους και σύμφωνα με το εθνικό δίκαιο και οιαδήποτε συμφωνία συναπτόμενη με το κράτος υποδοχής ή τη διεθνή οργάνωση.

Άρθρο 2

Καθήκοντα των αξιωματικών-συνδέσμων

1. Κάθε κράτος μέλος μεριμνά ώστε οι αξιωματικοί-σύνδεσμοί του να αναπτύσσουν και διατηρούν άμεσες επαφές με τις αρμόδιες αρχές του κράτους υποδοχής ή της διεθνούς οργάνωσης, με σκοπό τη διευκόλυνση και τη διεκπεραίωση της συλλογής και ανταλλαγής πληροφοριών.

2. Κάθε αξιωματικός-σύνδεσμος κράτους μέλους συμβάλλει επίσης στη συλλογή και ανταλλαγή πληροφοριών, ιδίως στρατηγικής φύσεως, που μπορούν να αξιοποιούνται για την καταπολέμηση του σοβαρού διασυνοριακού εγκλήματος, περιλαμβανομένων των πληροφοριών που συμβάλλουν σε μια αμεσότερη γνώση των νομικών συστημάτων και των επιχειρησιακών μεθόδων που εφαρμόζουν τα εν λόγω κράτη ή διεθνείς οργανώσεις.

Άρθρο 3

Γνωστοποίηση της τοποθέτησης αξιωματικών-συνδέσμων

1. Τα κράτη μέλη ενημερώνουν κατ' έτος τη Γενική Γραμματεία του Συμβουλίου της Ευρωπαϊκής Ένωσης ("Γενική Γραμματεία του Συμβουλίου") για τις τοποθετήσεις αξιωματικών-συνδέσμων, ως και για τις αρμοδιότητές τους και οιαδήποτε συμφωνία συνεργασίας συναπτομένη μεταξύ κρατών μελών επί τοποθετήσεων αξιωματικών-συνδέσμων.

2. Η Γενική Γραμματεία του Συμβουλίου καταρτίζει ετήσιες συγκεφαλαιωτικές καταστάσεις επί των τοποθετήσεων αξιωματικών-συνδέσμων των κρατών μελών ως και των αρμοδιοτήτων τους, για αποστολή στα κράτη μέλη και στην Ευρωπόλ.

Άρθρο 4

Δίκτυα αξιωματικών-συνδέσμων στις τρίτες χώρες

1. Τα κράτη μέλη μεριμνούν ώστε οι αξιωματικοί-σύνδεσμοι των κρατών μελών οι τοποθετημένοι στην ίδια τρίτη χώρα ή διεθνή οργάνωση να συναντώνται τακτικά και όταν απαιτείται για ανταλλαγή πληροφοριών. Το κράτος μέλος το προεδρεύον του Συμβουλίου της Ευρωπαϊκής Ένωσης μεριμνά ώστε η διεξαγωγή των συνεδριάσεων να πραγματοποιείται με πρωτοβουλία των ιδίων του αξιωματικών-συνδέσμων. Όταν αυτό το κράτος μέλος δεν εκπροσωπείται στην τρίτη χώρα ή τη διεθνή οργάνωση, την πρωτοβουλία διεξαγωγής των συνεδριάσεων αναλαμβάνει ο εκπρόσωπος του προς τούτο καθοριζόμενου κράτους μέλους. Η Επιτροπή και η Ευρωπόλ ειδοποιούνται επί των ανωτέρω συνεδριάσεων, και, κατά περίπτωση, μπορούν να προσκαλούνται να συμμετάσχουν σ' αυτές.

2. Κάθε κράτος μέλος μεριμνά ώστε οι αξιωματικοί-σύνδεσμοί του οι τοποθετημένοι στην ίδια χώρα ή διεθνή οργάνωση να αλληλοεπικουρούνται κατά τις επαφές τους με τις αρχές του κράτους υποδοχής. Κατά περίπτωση, τα κράτη μέλη μπορούν να συμφωνούν μια κατανομή καθηκόντων μεταξύ των αξιωματικών-συνδέσμων τους.

3. Τα κράτη μέλη μπορούν να συμφωνούν, σε διμερές ή και πολυμερές επίπεδο, ότι οι αξιωματικοί-σύνδεσμοι οι τοποθετούμενοι από το ένα κράτος μέλος σε τρίτη χώρα ή σε διεθνή οργάνωση θα μεριμνούν και για τα συμφέροντα ενός ή και περισσότερων άλλων κρατών μελών.

Άρθρο 5

Συνεργασία μεταξύ κρατών μελών επί της ανταλλαγής πληροφοριών μέσω αξιωματικών-συνδέσμων στις τρίτες χώρες

1. Κάθε κράτος μέλος μεριμνά ώστε οι υπηρετούντες στις τρίτες χώρες και διεθνείς οργανώσεις αξιωματικοί-σύνδεσμοί του να παρέχουν, σύμφωνα με το εθνικό δίκαιο και τις συναφείς διεθνείς νομικές πράξεις, στις αντίστοιχες εθνικές αρχές πληροφορίες επί των σοβαρών εγκληματικών απειλών εις βάρος άλλων κρατών μελών μη εκπροσωπουμένων με ιδίους αξιωματικούς-συνδέσμους στην τρίτη χώρα ή τη διεθνή οργάνωση. Οι εθνικές αρχές ενημερώνουν τα ενδιαφερόμενα κράτη μέλη.

2. Οι υπηρετούντες στις τρίτες χώρες ή διεθνείς οργανώσεις αξιωματικοί-σύνδεσμοι των κρατών μελών μπορούν, σύμφωνα με το εθνικό δίκαιο και τις συναφείς διεθνείς νομικές πράξεις, να παρέχουν πληροφορίες επί των εγκληματικών απειλών εις βάρος άλλων κρατών μελών απευθείας στους αξιωματικούς-συνδέσμους των εν λόγω κρατών μελών, εφόσον αυτά εκπροσωπούνται στην τρίτη χώρα ή τη διεθνή οργάνωση.

3. Σύμφωνα με το εθνικό δίκαιο και τις συναφείς διεθνείς νομικές πράξεις, όσα κράτη μέλη δεν διαθέτουν αξιωματικούς-συνδέσμους σε μια τρίτη χώρα ή διεθνή οργάνωση, μπορούν να υποβάλλουν αιτήσεις σε άλλο κράτος μέλος το οποίο διαθέτει αξιωματικούς-συνδέσμους εκεί για ανταλλαγή πληροφοριών.

4. Τα κράτη μέλη εξετάζουν τις αιτήσεις της παραγράφου 3 σύμφωνα με το εθνικό δίκαιο και τις συναφείς διεθνείς νομικές πράξεις και γνωστοποιούν το ταχύτερο δυνατόν κατά πόσον είναι εφικτή η ικανοποίησή τους.

5. Κάθε κράτος μέλος μπορεί να δέχεται την άμεση ανταλλαγή πληροφοριών μεταξύ των υπηρετούντων στις τρίτες χώρες και διεθνείς οργανώσεις αξιωματικών-συνδέσμων και των αρχών άλλων κρατών μελών.

Άρθρο 6

Κοινά σεμινάρια αξιωματικών-συνδέσμων

1. Για την ενίσχυση της συνεργασίας μεταξύ των σε μια ή περισσότερες τρίτες χώρες και διεθνείς οργανώσεις αξιωματικών-συνδέσμων, και εφόσον υπάρχουν συγκεκριμένες ανάγκες γνώσεων και παρέμβασης στις εν λόγω τρίτες χώρες και διεθνείς οργανώσεις, τα κράτη μέλη έχουν την ευχέρεια διοργάνωσης κοινών σεμιναρίων επί των τάσεων του εγκλήματος και επί των πλέον αποτελεσματικών μεθόδων καταπολέμησης του διασυνοριακού εγκλήματος.

2. Η συμμετοχή σε σεμινάριο της παραγράφου 1 δεν πρέπει να κωλύει τον αξιωματικό-σύνδεσμο στην άσκηση των καθηκόντων του.

Άρθρο 7

Συνεργασία μεταξύ αξιωματικών-συνδέσμων από διαφορετικές αρχές των κρατών μελών

1. Όσα κράτη μέλη διαθέτουν αξιωματικούς-συνδέσμους ανήκοντες σε διαφορετικές αρχές εξασφαλίζουν κατάλληλες μορφές συνεργασίας μεταξύ αυτών συναρτήσει των καθηκόντων των αντίστοιχων αρχών τους.

2. Προς τούτο, τα κράτη μέλη ενθαρρύνουν:

α) τις επαφές μεταξύ των αρχών οι οποίες τοποθετούν και διευθύνουν τους αξιωματικούς-συνδέσμους·

β) τον ορθό συντονισμό πληροφοριών επί των τοποθετήσεων των εν λόγω αξιωματικών-συνδέσμων και

γ) τις επαφές μεταξύ αξιωματικών-συνδέσμων στα κράτη τοποθέτησης.

Άρθρο 8

Εθνικά σημεία επαφής

1. Κάθε κράτος μέλος συνιστά ή ορίζει ένα εθνικό σημείο επαφής για διευκόλυνση των καθηκόντων περί των οποίων η παρούσα απόφαση.

2. Κάθε κράτος μέλος γνωστοποιεί γραπτώς στη Γενική Γραμματεία του Συμβουλίου το εθνικό σημείο επαφής του ως και πάσα μεταγενέστερη μεταβολή δυνάμει της παρούσας απόφασης. Η Γενική Γραμματεία του Συμβουλίου δημοσιεύει τις πληροφορίες αυτές στην Επίσημη Εφημερίδα.

3. Κάθε κράτος μέλος μεριμνά ώστε το εθνικό σημείο επαφής του να δύναται να λειτουργεί με αποτελεσματικότητα και ταχύτητα.

4. Η εφαρμογή της παρούσας απόφασης δεν θίγει τις κείμενες εθνικές διατάξεις, ειδικότερα όσον αφορά την κατανομή αρμοδιοτήτων μεταξύ των διαφόρων αρχών και υπηρεσιών του οικείου κράτους μέλους.

Άρθρο 9

Ευρωπόλ

1. Κάθε κράτος μέλος μεριμνά ώστε, σύμφωνα με το εθνικό δίκαιο και τη σύμβαση Ευρωπόλ, η Ευρωπόλ να μπορεί να ζητεί πληροφορίες από αξιωματικούς-συνδέσμους των κρατών μελών σε τρίτες χώρες ή διεθνείς οργανώσεις στις οποίες δεν εκπροσωπείται η ίδια.

2. Οι αιτήσεις της Ευρωπόλ υποβάλλονται στις Εθνικές Υπηρεσίες των κρατών μελών, οι οποίες, σύμφωνα με το εθνικό δίκαιο και τη σύμβαση Ευρωπόλ, αποφασίζουν επί του αιτήματος. Οι πληροφορίες που παρέχονται από τους υπηρετούντες στις τρίτες χώρες ή τις διεθνείς οργανώσεις αξιωματικούς-συνδέσμους κρατών μελών διαβιβάζονται στην Ευρωπόλ, σύμφωνα με το εθνικό δίκαιο και τη σύμβαση Ευρωπόλ.

3. Κατά τον καθορισμό των καθηκόντων των αξιωματικών-συνδέσμων τους, τα κράτη μέλη επιδεικνύουν προσοχή, κατά περίπτωση, στα καθήκοντα που βάσει της Σύμβασης Ευρωπόλ ανήκουν στην Ευρωπόλ.

Άρθρο 10

Κατάργηση

1. Η κοινή δράση 96/602/ΔΕΥ καταργείται.

2. Η παράγραφος 4 του άρθρου 47 της Σύμβασης εφαρμογής της συμφωνίας του Σένγκεν καταργείται.

Άρθρο 11

Έναρξη ισχύος

Η παρούσα απόφαση τίθεται σε ισχύ 14 ημέρες μετά τη δημοσίευσή της στην Επίσημη Εφημερίδα.

...

Για το Συμβούλιο

Ο Πρόεδρος

...

(1) ΕΕ ...

(2) ΕΕ ...

(3) ΕΕ L 268 της 19.10.1996, σ. 2.

(4) ΕΕ C 316 της 27.11.1995, σ. 2.

(5) ΕΕ L 239 της 22.9.2000, σ. 19.

(6) ΕΕ L 176 της 10.7.1999, σ. 36.

(7) ΕΕ L 176 της 10.7.1999, σ. 31.

(8) ΕΕ L 131 της 1.6.2000, σ. 43.

(9) ΕΕ L 64 της 7.3.2002, σ. 20.